En beboer i et hus i Sønderlev vest for Hjørring fik sig natten til torsdag noget af en forskrækkelse, efter han havde gjort dét, vedkommende ellers har gjort så mange gange før. I månedsvis havde beboeren jævnligt tømt sin askeskuffe - sådan en, der opsamler resterne fra brændet i en brændeovn - ude i haven. Men denne gang var der så tilstrækkeligt mange gløder i asken, at den brændte videre og langsomt begyndte at antænde. - Gløderne var simpelthen ikke slukket godt nok, så de får fat i en brændestabel og det træ, der ligger i nærheden, og det hele bryder i brand, fortæller vagtchef ved Nordjyllands Politi Jesper Sørensen. Nordjyllands Politi fik anmeldelsen om branden klokken 3.41 natten til torsdag. Herefter blev branden hurtigt slukket igen, og der var ikke fare for, at ilden spredte sig til huset, så ingen menneskeliv var i fare. Alligevel vil vagtchefen gerne sende et godt råd videre til nordjyderne. - Det er så vigtigt at udvise agtpågivenhed, når man har med brændbare væsker at gøre, siger han. Beboeren bliver sigtet for overtrædelse af beredskabslovgivningen for ikke at vise forsigtighed i forbindelse med asken.
Beboeren slap nådigt fra uheldet, men sigtes for overtrædelse af beredskabslovningen.